CELEX: C2004/300/64
Language: el
Date: 2004-12-04 00:00:00
Title: Υπόθεση C-432/04: Προσφυγή της Επιτροπής των Ευρωπαϊκών Κοινοτήτων κατά Edith Cresson, που ασκήθηκε στις 7 Οκτωβρίου 2004

4.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 300/34
            
         Προσφυγή της Επιτροπής των Ευρωπαϊκών Κοινοτήτων κατά Edith Cresson, που ασκήθηκε στις 7 Οκτωβρίου 2004
   (Υπόθεση C-432/04)
   (2004/C 300/64)
   Η Επιτροπή των Ευρωπαϊκών Κοινοτήτων, εκπροσωπούμενη από τους Hans Peter Hartvig και Julian Currall, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων στις 7 Οκτωβρίου 2004 προσφυγή κατά της Edith Cresson.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1.
            
            
               να αναγνωρίσει ότι η Edith Cresson παρέβη τις υποχρεώσεις που υπέχει από το άρθρο 213 ΕΚ·
            
         
               2.
            
            
               να κηρύξει, κατά συνέπεια, τη μερική ή ολική έκπτωση της Edith Cresson από το οφειλόμενο σ' αυτήν συνταξιοδοτικό δικαίωμα ή/και από κάθε άλλο συναρτώμενο προς το δικαίωμα αυτό πλεονέκτημα· για τον προσδιορισμό της διάρκειας και της έκτασης αυτής της εκπτώσεως, η Επιτροπή επαφίεται στην κρίση του Δικαστηρίου·
            
         
               3.
            
            
               να καταδικάσει την Edith Cresson στα δικαστικά έξοδα.
            
         Ισχυρισμοί και κύρια επιχειρήματα
   Κατά τη θητεία της ως επιτρόπου, η Edith Cresson προέβη έναντι δύο προσωπικών της φίλων σε ενέργειες ευνοιοκρατίας αντίθετες τόσο προς το γενικό συμφέρον όσο και προς τις υποχρεώσεις που υπέχει από το άρθρο 213 ΕΚ. Ο ένας προσελήφθη με πρωτοβουλία της Edith Cresson, ενώ τα προσόντα του δεν αντιστοιχούσαν προς τις διάφορες θέσεις στις οποίες προσελήφθη. Ακολούθως, η Edith Cresson προσέφερε επανειλημμένα την προστασία της, ενώ οι υπηρεσίες που παρείχε ο προσληφθείς ήσαν προδήλως ανεπαρκείς σε ποσότητα, σε ποιότητα και σε σχέση προς το αντικείμενο. Παρομοίως, κατόπιν πρωτοβουλίας της Edith Cresson και πάλι, προετάθησαν σε έναν από τους φίλους της συμβάσεις που δεν ανταποκρίνονταν σε αίτημα ή σε ανάγκη των υπηρεσιών της Επιτροπής. Η συμπεριφορά της Edith Cresson δεν υπαγορευόταν από το συμφέρον του θεσμικού οργάνου, αλλά κατά βάση από τη θέλησή της να παράσχει εύνοιες σε δύο πρόσωπα. Ουδέποτε η Edith Cresson διερωτήθηκε για τη νομιμότητα των αποφάσεων ή των διαδικασιών που κινήθηκαν, ενώ ο έλεγχος αυτός ήταν αναγκαίος, διότι επρόκειτο περί προσώπων με τα οποία διατηρούσε φιλικές σχέσεις. Οι ενέργειες αυτές συνιστούν, επομένως, πράξεις ευνοιοκρατίας ή πάντως βαρείας αμέλειας.